Sundið hefst á Smáþjóðaleikunum í fyrramálið Sundið hefst á Smáþjóðaleikunum í fyrramálið kl. 8 að íslenskum tíma . Keppt er í undanrásum fyrir hádegi en úrslitahlutinn hefst 15:30 . Fyrstu Íslendingarnir til að stinga sér til sunds verða systurnar Jóhanna Gerða og Eygló Ósk Gústafsdætur , Ægi , þegar þær synda í seinni riðlinum í 200m baksundi . Næstir koma Kristinn Þórarinsson , Fjölni og Kolbeinn Hrafnkelsson , SH , í 200m baksundi . Inga Elín Cryer og Rebekka Jaferian , báðar úr Ægi , synda þá 200m flugsund í beinum úrslitum , þar sem einungis er einn riðill . Kristinn mætir þá aftur til leiks ásamt Daníeli Hannesi Pálssyni , Fjölni í beinum úrslitum í 200m flugsundi . Næst er 100m skriðsund kvenna og þar synda þær Ingibjörg Kristín Jónsdóttir og Karen Sif Vilhjálmsdóttir , báðar úr SH . Í 100m skriðsundi karla synda þeir Davíð Hildiberg Aðalsteinsson , ÍRB og Alexander Jóhannesson , KR . Eftir það taka Hrafnhildur Lúthersdóttir , SH og Eygló Ósk við í 200m fjórsundi en í síðustu grein þennan morguninn synda Hrafn Traustason , SH og Anton Sveinn McKee , Ægi , 200m fjórsund í beinum úrslitum . Tveir íslenskir dómarar gegna stöðu yfirdómara á mótinu . Það eru þau Svanhvít G. Jóhannsdóttir og Ólafur Baldursson . Fyrir áhugasama bendum við á að hægt er að ná í " app " Smáþjóðaleikanna fyrir snallsíma . Það heitir JPEE 2013 .